Urheiluministeri pahoittelee, että hänen juhlintansa Suomen jääkiekkojoukkueen pronssimitalin jälkeen meni liian pitkälle.

Paavo Arhinmäki pahoittelee, että hänen juhlintansa Suomen jääkiekkojoukkueen pronssimitalin jälkeen meni liian pitkälle.

Urheiluministeri Paavo Arhinmäki (vas.) on pahoitellut juhlintaansa Suomen jääkiekkojoukkueen kanssa Sotshissa.

Yle Uutiset kertoi eilen sunnuntaina, että Arhinmäen humalainen käytös hämmensi Leijonien pronssijuhlissa.

– Lähdin pelaajien kanssa juhlimaan pronssimitalia ja voisi tietysti sanoa, että kunto olisi voinut olla parempikin. Epävirallisissa juhlissa ministerilläkään ei pitäisi mennä näin myöhään, urheiluministeri Paavo Arhinmäki (vas.) sanoo.

Tiedot paikan päältä kertovat, että sammuitte?

– No, sammuin tai väsähdin. Mä olen ollut toista viikkoa työmatkalla, Paavo Arhinmäki sanoo.

Kannettiinko teidät hotelliin?

– Me olimme kyseisessä hotellissa.

Kun Arhinmäeltä tiukataan, kantoivatko Leijonapelaajat hänet hotellihuoneeseensa, hän lopulta myöntää:

– Mä sain apua Leijonapelaajilta.

Paavo Arhinmäki pahoittelee, että hänen käytöksensä on vienyt pois huomiota urheilijoiden saavutuksilta.

– Toivoin, että tänään olisi keskitytty urheilijoihin, eikä siihen, että ministerillä meni lauantaina pelaajien kanssa juhliminen pitkäksi. Minusta tärkeintä tänään oli se, että urheilijat palasivat Suomeen. Ensimmäinen kulta 12 vuoteen talviolympialaisissa, viisi mitalia – erittäin hieno suoritus, Arhinmäki korostaa.

Kysyttäessä, aikooko hän keskustella asiasta pääministeri Jyrki Kataisen (kok.) kanssa, Arhinmäki vastaa:

– No, en mä nyt tiedä, onko siinä mitään puhuttavaa.

Hän korosti, että oli edustamassa Suomen valtiota itse jääkiekko-ottelussa, ja jatkot olivat vapaamuotoiset. Hän halusi juhlistaa Teemu Selänteen, Sami Salon ja Kimmo Timosen viimeistä ottelua Leijonapaidassa.

– Tietysti ministerin pitäisi pystyä tunteikastakin juhlintaa hillitsemään, että ei menisi niin pitkälle, Arhinmäki sanoo.

– Liian pitkälle meni.

Arhinmäki selittää, että hän käyttää yleensä hyvin vähän alkoholia. Twitterissä hän vetää yhteen: "Mitalijuhlat meni liian pitkäksi ja matkalaukku jäi Sotshiin. Joskus on ollut parempiakin kotiinpaluita".